Document ID: 32013D0453

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 11ης Σεπτεμβρίου 2013
για την τροποποίηση της εκτελεστικής απόφασης 2013/443/ΕΕ για ορισμένα μέτρα προστασίας σχετικά με την υψηλής παθογονικότητας γρίπη των πτηνών του υποτύπου H7Ν7 στην Ιταλία
[κοινοποιηθείσα υπό τον αριθμό C(2013) 5904]
(Το κείμενο στην ιταλική γλώσσα είναι το μόνο αυθεντικό)
(Κείμενο που παρουσιάζει ενδιαφέρον για τον ΕΟΧ)
(2013/453/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), και ιδίως το άρθρο 9 παράγραφος 4,
Έχοντας υπόψη την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (2), και ιδίως το άρθρο 10 παράγραφος 4,
Εκτιμώντας τα ακόλουθα:
(1)
Σε συνέχεια της κοινοποίησης, από την Ιταλία, μιας εστίας γρίπης των πτηνών υψηλής παθογονικότητας του υποτύπου H7Ν7 σε εκμετάλλευση στον δήμο Ostellato, στην επαρχία Ferrara της περιφέρειας Emilia-Romagna στις 15 Αυγούστου 2013, η Επιτροπή εξέδωσε την εκτελεστική απόφαση 2013/439/ΕΕ (3), που θεσπίζει διατάξεις για ζώνες προστασίας και επιτήρησης που πρέπει να καθοριστούν γύρω από την εκδηλωθείσα εστία.
(2)
Επειδή εμφανίστηκε δεύτερη εστία της νόσου στον δήμο Mordano στην επαρχία Bologna της περιφέρειας Emilia-Romagna, η Επιτροπή εξέδωσε την εκτελεστική απόφαση 2013/443/ΕΕ (4), που προσάρμοσε τα όρια των ζωνών προστασίας και επιτήρησης και καθόρισε περαιτέρω απαγορευμένες ζώνες. Οι ζώνες αυτές ορίζονται στα μέρη A, B και Γ του παραρτήματος της εν λόγω απόφασης. Η εκδήλωση περαιτέρω εστιών της νόσου καθιστούν αναγκαία την προσαρμογή των ζωνών που υπάγονται σε περιορισμούς, όπως ορίζονται στα μέρη Α, Β και Γ του παραρτήματος της απόφασης 2013/443/ΕΕ.
(3)
Συνεπώς, το παράρτημα της εκτελεστικής απόφασης 2013/443/ΕΕ θα πρέπει να τροποποιηθεί αναλόγως.
(4)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα της εκτελεστικής απόφασης 2013/443/ΕΕ αντικαθίσταται από το παράρτημα της παρούσας απόφασης.
Άρθρο 2
Η παρούσα απόφαση απευθύνεται στην Ιταλική Δημοκρατία.
Βρυξέλλες, 11 Σεπτεμβρίου 2013.

Labels: 18
6